น้ำมันปรับลดแตะ80 ดอลล์
ราคาน้ำมันปรับลงมาแตะระดับ 80 ดอลลาร์ต่อบาร์เรลอีกครั้ง จากข้อมูลเศรษฐกิจสหรัฐฯอ่อนแอเกินความคาดหมาย
27 มี.ค. 2553

ราคาน้ำมันปรับลงมาแตะระดับ 80 ดอลลาร์ต่อบาร์เรลอีกครั้ง จากข้อมูลเศรษฐกิจสหรัฐฯอ่อนแอเกินความคาดหมาย
สัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนพฤษภาคม ลดลง 53 เซนต์ ปิดที่ 80.00 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน ลดลง 32 เซ็นต์ ปิดที่ 79.29 ดอลลาร์ต่อบาร์เรล
ความเคลื่อนไหวในแดนลบของราคาน้ำมันมีขึ้นหลังจากมีข้อมูลว่าเศรษฐกิจสหรัฐฯ ชาติผู้บริโภครายใหญ่ของโลก เติบโตในอัตราที่ช้ากว่าที่คิดในไตรมาส 4 ขณะที่การใช้จ่ายภาคธุรกิจและผู้บริโภคเฉื่อยชาลงท่ามกลางการฟื้นตัวจากภาวะถดถอยที่เปราะบาง
กระทรวงพาณิชย์สหรัฐฯ ระบุว่าอัตราการเติบโตทางเศรษฐกิจของประเทศในช่วงเดือนตุลาคมถึงธันวาคมปีก่อน อยู่ที่ 5.6 เปอร์เซ็นต์ ปรับลดจากที่ประมาณการณ์ไว้ก่อนหน้านี้ว่าตัวเลขผลิตภัณฑ์มวลรวมภายในประเทศ(จีดีพี) น่าจะอยู่ที่ 5.9 เปอร์เซ็นต์